Rahim Thamby Chik

Latar belakang

Beliau berkahwin dengan Puan Sri Zabedah Abdullah dan dikurniakan 4 orang anak iaitu Zetty Juyanty, Tutty Rahiza, Petty Diyana dan Rahimy. Anak sulungnya, Zetty berkahwin dengan bekas personaliti TV3, Kelvin Ong yang kini dikenali sebagai Zahir Kelvin Ong Abdullah.

Pendidikan

Tan Sri Rahim mendapat pendidikan rendah di Sekolah Kebangsaan Pengkalan Balak, Masjid Tanah. Kemudian, beliau belajar di SKK SMK Ghafar Baba dan juga di Sekolah Menengah Datuk Seri Amar DiRaja, Muar, Johor. Beliau seterusnya melanjutkan pelajaran di Universiti Malaya (UM) dan berjaya mendapatkan ijazah Sarjana Muda Ekonomi Gunaan (1969-1973).

Kes rogol

Pada tahun 1994, Abdul Rahim Tamby Chik dituduh atas kes rogol seorang statutori dengan seorang kanak-kanak bawah umur. Bagaimanapun, tuduhan tersebut ditarik balik oleh pendakwaraya. 
Ahli politik Lim Guan Eng pula dipenjarakan 18 bulan disebabkan sabitannya di bawah akta Akta Hasutan dan Akta Percetakan dan Penerbitan kontroversi mengenai kes rogol gadis bawah umur oleh bekas Ketua Menteri Melaka, Abdul Rahim Tamby Chik.

Laporan Polis oleh Datuk Seri Anwar Ibrahim

Di antara 9 Julai 1999 hingga 20 Ogos 1999, Datuk Seri Anwar Ibrahim telah membuat sejumlah empat (4) laporan Polis, mendedahkan perbuatan rasuah pemimpin-pemimpin Politik dan Kerajaan. Dalam laporan-laporan berkenaan Datuk Seri Anwar turut mendakwa dan menamakan mantan Perdana Menteri Tun Mahathir, Peguam Negara Allahyarham Mohtar Abdullah dan Gani Patail, ketika itu DPP Kanan, sebagai orang-orang yang telah menyalahgunakan kuasa dan menutup kes-kes rasuah tersebut.
Pertembungan lampau antara Tan Sri Rahim dan Datuk Seri Anwar adalah apabila salah satu diantara laporan tersebut iaitu Tun H.S.Lee report 22517/99 bertarikh 20 Ogos 1999 yang dibuat oleh Datuk Seri Anwar melibatkan Tan Sri Rahim. Dalam laporan ini Datuk Seri Anwar juga mendakwa Tun Mahathir, Allahyarham Mohtar dan Gani Patail sebagai telah menyalahgunakan kuasa mereka melindungi perbuatan rasuah Tan Sri Rahim serta menutup siasatan dan tidak mengenakan sebarang pendakwaan terhadap beliau.
Bersekali dengan report tersebut, Datuk Seri Anwar telah menyertakan satu set salinan laporan siasatan Badan Pencegah Rasuah (BPR) terhadap Tan Sri Rahim yang disahkan oleh Bahagian Pendakwaan, Jabatan Peguam Negara dan ditanda tangani oleh Gani Patail yang mengkelaskan dokumen tersebut sebagai RAHSIA. Dokumen-dokumen ini dikatakan diberi kepada Anwar oleh Peguam Negara dan/atau Gani Patail ketika Anwar masih Timbalan Perdana Menteri.
Namun tiada apa-apa tindakan yang diambil pihak yang berkenaan setelah laporan Polis itu dibuat. Manakala Mohamad Ezam Mohd Nor selaku ketua pemuda parti KeADILan pada ketika itu pula yang telah ditahan di bawah Akta Keselamatan Dalam Negeri (ISA) pada 10 April 2001  dan kemudiannya dihukum penjara dua tahun di bawah Seksyen 8(1)(i) Akta Rahsia Rasmi kerana menghebahkan dokumen pertuduhan rasuah berkenaan.

Penayangan secara terbuka video aksi seks mirip Datuk Seri Anwar Ibrahim

Beliau adalah antara Datuk T - tiga individu termasuk Datuk Eskay Abdullah dan Datuk Shuib Lazim di sebalik tayangan video seks lelaki mirip ketua pembangkang kepada wartawan tiga bulan lalu - yang didakwa di Mahkamah Majistret Kuala Lumpur pada 24 Jun 2011. 
Tuduhan ke atas beliau berbunyi: “Bahawa kamu telah bersuhabat dengan Eskay dan Shuib untuk menayangkan secara terbuka hubung seks seorang lelaki dan perempuan, kamu melakukan kesalahan di bawah Seksyen 292 (a), dan Seksyen 109 Kanun Keseksaan.”
Ketiga-tiga mereka didakwa melakukan kesalahan itu di bilik Seri Makmur Hotel Carcosa Seri Negara di Kuala Lumpur antara 10 pagi dan 12 tengah hari pada 21 Mac 2010.
Ketiga-tiga mereka mengaku bersalah. Eskay didenda RM3,000 atas kesalahan itu, Shuib RM1,500 dan Rahim sebanyak RM1,000 sahaja - menjadikan jumlah keseluruhan sebanyak RM5,500.

Kes hasutan

Tan Sri Abdul Rahim Thamby Chik pernah dihadapkan ke Mahkamah Sesyen Shah Alam, pada 5 Oktober 2015 atas tuduhan memfitnah Raja Muda Selangor. Bagaimanapun, Abdul Rahim mengaku tidak bersalah dan minta dibicarakan di hadapan Hakim Slamat Yahya Mengikut pertuduhan Abdul Rahim didakwa mengikut Seksyen 4(1) (C) Akta Hasutan 1948. 
Abdul Rahim turut tidak mengaku bersalah terhadap pertuduhan pilihan mengikut Seksyen 233 (1) (a) Akta Komunikasi dan Multimedia 1998. 
Pada 30 September 2015, Dewan Diraja Selangor melahirkan rasa dukacita, terhadap kenyataan tidak bertanggungjawab Abdul Rahim yang mendakwa penukaran agama Raja Muda Selangor, Tengku Amir Shah. Abdul Rahim menerusi Facebooknya pada 25 September 2015 memberi komen tentang pertukaran agama Raja Muda Selangor. 
Timbalan Pendakwa Raya, Ahmad Dusuki Mokhtar memohon mahkamah menetapkan jaminan sebanyak RM10,000 dengan seorang penjamin. Bagaimanapun, peguam bela tertuduh, Datuk Fairoz Hussien meminta jumlah tawaran dikurangkan dengan alasan Abdul Rahim pernah berkhidmat sebagai Ketua Menteri Melaka, Ahli Parlimen dan Ahli Dewan Undangan Negeri (ADUN). 
Slamat menetapkan jaminan sebanyak RM7,000 dengan seorang penjamin serta 5 November sebagai tarikh sebutan semula kes. Sehingga kini, kes beliau ini masih berlangsung di Mahkamah setelah permohonan Tan Sri Rahim Thamby Chik untuk menggugurkan tuduhan Akta hasutan terhadapnya di tolak oleh Jabatan Peguam Negara pada 1 Mac 2016.